ལན་དུ།དེ་ནི་དཔེ་ཆུང་ངུ་ཞིག་ལས་བརྗོད་ན།སང་ཉིན་གྱི་འཚོ་ཐབས་ཀྱི་དགོས་མཁོ་ནི་དེ་རིང་གི་འབད་བརྩོན་དང་།མ་འོངས་ཀྱི་ཕུགས་འདུན་ནི་ད་ལྟའི་ཉིན་རེའི་འཆར་གཞི་ཡི་ལག་བསྟར་བྱེད་སྟངས་ཀྱིས་ཁ་ལོ་སྒྱུར་སྟངས་ལ་རག་ལས་པ་བཞིན་མ་འོངས་པའི་བོད་ཀྱི་སྐད་ཡིག་གི་སྤུས་ཚད་ནི་ད་ལྟའི་མི་ཐོག་དེའི་འགན་འཁུར་དང་སྒུལ་ཤུགས།ལག་ལེན་དང་འབྲེལ་ཡོད་སྙམ།ད་ལྟའི་སྐད་ཡིག་ལ་དོ་སྣང་བྱེད་མཁན་ལྟོས་བཅས་སུ་འུར་སྣང་ཞིག་འདུག་ཀྱང་།སྤུས་ཚད་ཀྱི་ཆ་ནས་སྔར་དང་བསྡུར་ན་ཧ་ཅང་ཞན་དུ་འགྲོ་བཞིན་པའི་ཆ་ཞིག་ཀྱང་རྦད་དེ་མེད་པའང་མིན།དེ་ནི་གཙོ་བོ་ཕ་སྐད་ལ་གནད་དོན་བྱུང་བཞིན་པས་ཡིན་ངེས།ཕྱོགས་གཞན་ཞིག་ནས་བརྗོད་ན་མི་ཚང་ཞིག་ལ་ཆུང་མ་དང་བུ་ཕྲུག་ཚོའི་རང་ཉིད་ཀྱི་ཕ་རྒན་ལ་བརྩི་བཀུར་མི་ཞུ་བ་དང་།ད་ལྟའི་ང་ཚོའི་མི་དམངས་རྣམས་ཀྱིས་སོ་སོའི་གོང་མི་རྣམས་ལ་བརྩི་བཀུར་མ་ཞུས་ཚེ་ཕྱི་མི་རྣམས་ནས་མཐོང་ཆུང་དང་རིན་ཐང་སོགས་གང་ཡང་མ་སྤྲད་པའི་གནས་སུ་འགྱུར་ངེས།དཔེར་ན།གནས་འདིར་ཡུལ་མིས་གང་བྱུང་དུ་བཀའ་ཤག་གི་ལས་ཁུངས་རྒྱལ་སྒོའི་མདུན་དུ་ཞེད་སྣང་དང་འཚེར་སྣང་གང་ཡང་མེད་པར་རླངས་འཁོར་སྣང་མེད་དུ་འཇོག་པར་བྱེད་པ་ནི་གཞན་གྱིས་རང་ཅག་གི་སྒྲིག་འཛུགས་ལ་མཐོང་ཆེན་མ་བྱས་པའི་དཔང་རྟགས་གསལ་བོ་ཞིག་ཡིན་ལ།དེ་མཚུངས་སུ་ང་ཚོའི་ཡབ་མེས་ཀྱི་སྐད་ཡིག་དང་རིག་གཞུང་ཐོག་ལའང་གང་བྱུང་དུ་དེ་ལྟར་སྣང་མེད་མ་ཤོར་བར།འགན་འཁུར་དང་དོ་སྣང་གི་ངར་གྱིས་ཁེངས་ཚེ་མི་ཐོག་འདིའི་རིང་བཀོལ་སྤྱོད་བྱེད་བཞིན་པའི་སྐད་ཡིག་དང་རིག་གཞུང་།ཡུལ་སྲོལ་གོམས་གཤིས་སོགས་གསོན་པོར་གནས་བཞིན་ཡོད།དེ་ལྟར་ང་ཚོའི་ངོས་ནས་ཀྱང་མི་རབས་གསར་པ་རྣམས་ལ་བོད་མིའི་ངོ་བོ་ཚད་ལྡན་ཞིག་མཛམ་གླིང་དུ་རིན་ཐང་གནས་བབ་གལ་ཆེན་དུ་སྔར་བཞིན་འཇོག་འདོད་ན་གོང་གི་གནད་དོན་དག་ལ་ཡིད་གཟབ་དང་རྩིས་སྤྲོད་ཐུབ་པ་བྱ་དགོས་སྙམ།མདོར་ན་སྤུས་ཚད་རང་གི་ཐོག་ནས་བརྗོད་ན།ད་ལྟའི་ཕྱི་ནང་གི་ཛ་དྲག་གནས་ཚུལ་འདི་དག་ལ་སེམས་ཚེ།མ་འོངས་བོད་ཀྱི་སྐད་ཡིག་འདི་ཁ་སྐད་ཙམ་ལས་ནང་དོན་རིག་པ་དང་གསོ་བ་རིག་པའི་དོན་ཡང་དག་གི་ཐོག་ནས་དོན་གོ་མི་ནུས་པར་གྱུར་ཏེ།མཐར་ཁ་སྐད་དང་ཡིག་སྐད་གཉིས་ཀྱི་བར་ཐག་ཇེ་རིང་དུ་སོང་ནས་ཕྱིན་ཆད་མི་རབས་གསར་པ་རྣམས་ཀྱིས་རང་གི་སྐད་ཡིག་ཚད་ལྡན་ཞིག་སྦྱང་འདོད་ན།དུས་སྐབས་དེར་རང་མི་རིགས་ཀྱི་སྐད་ཡིག་ནི་མི་རིགས་གཞན་གྱི་སྐད་ཡིག་ལྟ་བུ་ཞིག་ཏུ་མཐོང་སྟེ།ཧ་ལམ་དབྱིན་ཇི་མགོ་སེར་བའི་སར་ནས་ཚུར་སློབ་གཉེར་བྱ་དགོས་པའི་དུས་ངན་ཞིག་ཤར་ལ་ཉེ་བ་ཞིག་ཚོར།